b'\n_START_ARTICLE_\nArthur Boka\n_START_SECTION_\nKarier kelab\n_START_PARAGRAPH_\nSeperti kebanyakan pemain yang berjaya dari C\xc3\xb4te d\'Ivoire, dia memulakan kariernya bersama kelab tanah air, ASEC Abidjan, selepas datang dari pasukan belia mereka yang terkenal, yang juga telah menghasilkan pemain-pemain seperti Kolo Tour\xc3\xa9, Emmanuel Ebou\xc3\xa9, dan Aruna Dindane. Dia menyertai kelab itu selepas berjalan dari ibu negara C\xc3\xb4te d\'Ivoire, Abidjan dan meminta untuk menjalani ujian percubaan. Selepas menamatkan pengajian di akademi itu, dia berpindah ke kelab Belgium, K.S.K. Beveren pada tahun 2002, dimana aksi cemerlangnya membolehkan dia berpindah ke kelab Ligue 1, RC Strasbourg di Perancis pada musim 2004\xe2\x80\x9305. Dia terus beraksi cemerlang di Strasbourg, tetapi susulan penyingkiran mereka pada akhir musim 2005\xe2\x80\x9306, dia meninggalkan kelab itu untuk menyertai kelab Jerman, VfB Stuttgart. Dia diberi gelaran "Roberto Carlos Afrika". Pada musim 2006\xe2\x80\x9307, Boka memenangi kejuaraan Bundesliga bersama VfB Stuttgart._NEWLINE_Pada 14 Januari 2009, dia melanjutkan kontraknya bersama VfB Stuttgart sehingga musim panas tahun 2012._NEWLINE_Pada 30 Mei 2012, Boka menandatangani kontrak baru satu tahun dengan pilihan untuk menyambung setahun lagi bersama VfB Stuttgart. Boka kebiasaannya bermain sebagai pertahanan kiri, tetapi pada pertengahan musim Bundesliga 2012\xe2\x80\x9313 dia mula bermain sebagai pemain tengah pertahanan._NEWLINE_Pada 1 Mei 2014, Boka bersetuju untuk berpindah ke kelab La Liga, M\xc3\xa1laga CF, menandatangani perjanjian dua tahun dengan kelab Andalusia itu. Dia membuat penampilan sulungnya pada 29 Ogos, ketika kekalahan 0\xe2\x80\x933 kepada Valencia CF.\n_START_SECTION_\nKarier antarabangsa\n_START_PARAGRAPH_\nDia telah membuat 72 penampilan untuk pasukan kebangsaan Ivory Coast, menjaringkan satu gol, dan dipanggil untuk Piala Dunia 2006, dimana dia bermain ketiga-tiga perlawanan peringkat kumpulan untuk mereka. Dia beraksi cemerlang dan berjaya membuat satu bantuan gol. Dia juga dipanggil untuk Piala Dunia 2010, dimana dia bermain dalam perlawanan terakhir peringkat kumpulan menentang Korea Utara dimana dia membuat dua bantuan gol._NEWLINE_Dia mewakili C\xc3\xb4te d\'Ivoire ketika Piala Negara-Negara Afrika 2006 dan juga berada dalam skuad mereka ketika Piala Negara-Negara Afrika 2008 di Ghana. Boka juga dipanggil untuk Piala Negara-Negara Afrika 2010, Piala Negara-Negara Afrika 2012 dan Piala Negara-Negara Afrika 2013. Bersama C\xc3\xb4te d\'Ivoire, Boka layak ke perlawanan akhir Piala Negara-Negara Afrika pada tahun 2006 dan 2012, dimana mereka tewas menerusi penalti dalam kedua-dua edisi.'